PAGSISTYAM SA BIRHEN NG 
MEDALYA MILAGROSA 


PANIMULANG PANALANGIN 
ft Sa ngalan ng Ama, ng Anak at ng Espiritu Santo. Amen. 


Halina Espiritu Santo, laganapin Mong lubos ang puso ng mga tapat sa Iyo at 
papag-alabin sa kanila ang apoy ng Iyong pag-ibig. Ipadala ang Iyong diwa at 
mangyayari sila, at lyong mababago ang lupang ibabaw. 


MANALANGIN TAYO: 


O Diyos na nagtuturo sa puso ng mga tao sa tulong ng biyaya ng Espiritu 
Santo, papangyarihin Mong kami’y mapanuto at lagi nang magdiwang sa Kanyang 
pag-aalo, sa pamamagitan ni Jesucristong Panginoon namin. Amen. 


O Mariang ipinaglihing walang sala, ipanalangin mo kaming dumudulog sa 
iyo. (3X) 


O Panginoong Jesucristo na nagkaloob ng mga himala sa ikaluluwalhati ng 
Pinagpalang Birheng Maria, ipagkaloob Mo sa mga taos na sumasamo sa kanyang 
kalinga na nawa’y makamit nila ang pagpapala Mo sa langit, kasama ng Ama at ng 
Espiritu Santo, Diyos na nabubuhay nang walang hanggan. Amen. 


O Panginoong Jesucristo na dahil sa ikatatamo ng mga dakilang gawa, ay 
pinili Mo ang higit na mahihina, upang ang laman ay hindi magtagumpay sa Iyong 
harap, at dahil din sa hayag na paniniwala sa Kalinis-linisan Mong Ina, ay ninais 
Mong ang Medalya Milagrosa ay ipakita kay Sta. Catalina Laboure, ipagkaloob 
Mong papagluwalhatiin namin ang himalang ito sa isip at sa gawa. Amen. 


PAMBUNGAD NA PANALANGIN 


Mahal na Ina ng Diyos, ako'y lumuluhod sa iyo ngayong mga araw na ito ng 
nobena, ako'y lumuluhod sa iyong paanan upang papurihan ka, upang bayaran ang 
aking mga utang na pasasalamat sa iyo. Sa isang tanging paraan, aking ninilayin ang 
ilan sa pagmamahal na pinakita sa iyo ng Panginoong Jesus. 

Sa ilalim ng titulong Birhen ng Medalya Milagrosa, aking ihahantad na iyo 
ang aking kalagayan, ang aking pangangailangan at panalangin. O Ina ng Diyos, 
tulungan mo ako sa iyong Anak. Ina ng Manunubos, ako'y tulungan mo, ngayong 
ika'y nasa piling na ng iyong Anak. 

Sa sandali ng nobenang ito, hayaan mong higit kong makilala ang iyong 
Anak, gayon din naman ikaw. Turuan mo ako kung paano mananalangin. Tulungan 
mo ako na maitulad ko ang aking buhay kay Jesucristo. O Birheng Ina, bigyan mo 
ako ng isang bahagi ng banal na katangian upang ang aking buhay ay maging isang 
tunay na larawan ni Jesus. Tulungan mo ako sa maikling mga araw na ito ng 
nobena, O Ina ng aking Diyos at aking Ina, na siyang aking pinararangalan sa ilalim 
ng titulong Birhen ng Medalya Milagrosa. Amen. 


PAGSISISI 


O Jesus, aking Panginoon, makailang ulit na kitang nasugatan at sa kabila ng 
aking matatag na pangakong hindi na magkakasalang muli, makailang ulit kong 
iniwan Ka upang tahakin lamang ang landas ng kasalanan. 

Mahal na Panginoon, ako’y nagsisisi sa aking mga nakalipas na pagkalimot. 
Pinagsisisihan ko ang aking mga kahinaan. Ako’y nahihiyang muling mangako na 
hindi na magkakasala, kundi lamang sa aking pananalig sa Iyong awa at pag-ibig. 
Ako'y lumuluhod sa Iyo, at umaasang sa kabila ng aking mga nakaraang pagsuway 
sa Iyong mga kautusan, na hindi man lamang inaalintana ang aking mga 
pagkakamali upang makaayon sa [yong mga biyaya, ako'y makapagsisisi pa. Sa 
pamamagitan ng Iyong tulong, ako'y magsisikap na maging tapat sa Iyo. Sa Iyong 
tulong, aking gagawin ang lahat ng makakaya ko upang aking mapaglingkuran Ka 
nang buong katapatan at lagi na. Kaya tulungan Mo ako, Mahal na Jesus! Amen. 


UNANG ARAW 


O Ina ng aking Manunubos, ika'y mamagitan sa iyong Anak para sa akin. 
Hilingin mo kay Jesus na makilala ko Siyang higit at maniwala nang lubos sa Kanya, 
sa Kanyang mga salita, sa Kanyang mga gawain at sa Kanyang mga ipinag-uutos. 
Tulungan mo ako na maging masunuring anak ng Simbahang Katolika, tapat hindi 
lamang sa liham ng batas, bagkus gayon din naman sa Kanyang malalim na espiritu. 
Tulungan mo ako na maging isang huwaran sa gawa hindi lamang sa salita. Amen. 


IKALAWANG ARAW 


O Birhen ng Medalya Milagrosa, na naghahangad tumulong sa aming mga 
nakatala sa ilalim ng iyong proteksyon, ako'y tulungan mo sa aking mga pagsubok at 
tukso. Tulungan mo akong maging masunurin at matapat, nananatili at nagtitiis sa 
aking mga katungkulan. Hilingin mo sa iyong Anak na gawin Niya akong matibay sa 
pananalig at sa pag-asa sa pinagpalang bukang-liwayway ng isang bago at mas 
mabuting araw. Amen. 


IKATLONG ARAW 


Mahal na Panginoon, batid kong ang pinakadakilang kautusan Mo ay ang Pag- 

ibig, batid kong dapat kong ibigin ang aking kapwa katulad sa aking sarili na 
nagmamahal sa Iyo. Tulungan Mo ako sa aking tungkuling ito. 
Kaya Ina ng Diyos, aming Birhen ng Medalya Milagrosa, tulungan mo ako na 
mapatunayan ko sa aking sarili na ako'y karapat-dapat na alagad ng aking Panginoon. 
Mamagitan ka kay Kristo para sa akin, para magawa kong sundan ang utos ng pag-ibig. 
Tulungan mo ako O aking Ina, sa pamamagitan ng iyong mapagmahal na awa at aruga 
na iyong iginagawad sa mga taong nagpapakita ng katapangang sumunod sa 
kagustuhan ng Diyos. Amen. 


IKAAPAT NA ARAW 


O Birhen ng Medalya Milagrosa na nakatanggap sa Diyos ng kakaiba at 
pambihirang kapangyarihan na makapanaig sa pagsalakay ng demonyo; na isinasagisag 
ng pagdurog sa ulo ng demonyong kinakatawan ng anyong ahas, kami’y dumudulog sa 
iyo nang kami’y daluhan mo naman. Tulungan mo kaming mapaglabanan ang mga 
tuksong inihaharap sa amin ng mga kaaway ng kaligtasan. Hilingin mo sa iyong Anak 
na tulungan kami; mamagitan kayo sa Namumunong Diyos, upang sa aming 
pagtitiwala at pag-asa ay makaya naming mapagtagumpayan at mapaglabanan nang 
buong tapang ang mga pang-akit ng masasamang tao. Harinawang ang aming 
pananalig din ay mapalakas. Ipagkaloob mo sa amin ang biyayang ito, O Birhen ng 
Medalya Milagrosa. Kami’y buong kapakumbabaang nananawagan sa iyo. Amen. 


IKALIMANG ARAW 


O aming Birhen ng Medalya Milagrosa, tulungan mo kami sa paglaban sa 
kapalaluan sapagkat kailangang bakahin ang espiritu ng daigdig. Tanikalaan mo akong 
bilanggo sa mga bagay ng buhay na ito, nang di ako malayo sayo. Ibilanggo mo ako sa 
pagkandili mo tulad ng dapat na maging ako sa daigdig. Tulungan mo ako na 
maisagawa ang lahat ng aking kaya upang makamtan ang grasya at mapaglabanan ang 
mga makamundong diwa. Amen. 


IKAANIM NA ARAW 


O Birhen ng Medalya Milagrosa, ang kadalisayan at kaligayahan sa paraiso ang 
inaasahan naming mga taong nasa patuloy na pakikipaglaban sa laman. Kami’y 
dumudulog sa iyo na ampunin sa mga pagsubok na kailangang salungain dahil sa 
aming mababang kalikasan. Sa ilalim ng titulong Birhen ng Medalya Milagrosa, ika’y 
sumaklolo sa amin bilang patrona ng kadalisayan. O Mariang ipinaglihing walang 
kasalanan, kami'y dumudulog sa iyo. Kami'y nanlilimos ng tulong na kailangan upang 
mabaka nang buong tapang ang mga labanan para sa kaluwalhatian ng Diyos at 
kaligtasan ng aming kaluluwa. Amen. 


IKAPITONG ARAW 


O Birheng Kabanal-banalan, kami'y dumudulog sa iyo upang manlimos ng 
tulong na kailangan namin sa Panginoong Diyos. Batid naming sa iyo lamang ibinigay 
ang karangalan ng pagiging matalik sa iyong Anak na si Jesucristo. 

Ngayong araw, nais naming ialay ang sarili nang walang itinatangi kay Kristo, 
nais naming ibigay ang aming buhay kay Jesus. Ikaw na nabuhay sa Nazareth sa iisang 
bubong kasama ng iyong Anak -si Kristo, na Diyos, kami'y tulungan mong makilalang 
mabuti si Jesus upang mapaglingkuran Siya nang buong katapatan. Daluhan mo kami 
ng iyong tulong, O Ina ni Kristo. Turuan mo kaming mabuhay na naaayon sa Diyos, 
nang sa gayon ay maparis kami sa iyo at maging karapat-dapat sa mga gantimpala at 
kaligayahan sa langit. Amen. 


IKAWALONG ARAW 


O Birhen na ubod ng dalisay, kilalang-kilala sa Pilipinas bilang Virgen Purisima, 
kami'y dumudulog sa iyo, nagsusumamo nang buong sigasig ang kaluluwa, upang 
kami'y tulungan at patatagin sa labanan na kinakailangang harapin upang mapanatili 
ang sarili na walang bahid at matapat sa mga pangakong iniaalay sa iyo, Birheng 
kabanal-banalan. Pakinggan mo ang aming panawagan, at kung nasa mga sandali ng 
kahinaan, kami'y iyong ingatan at pagtibayin, upang manatiling tapat sa Diyos, sa iyo at 
tapat sa magagandang iniaalay ng aming kalikasan. Amen. 


HULING ARAW 


Aming Birhen ng Medalya Milagrosa, kami ay dumudulog sa iyo sa pagtatapos 
nitong nobena. Narating na namin ang huling araw ng mga yugto nitong dasal. Ano pa 
ang magagawa namin upang pasalamatan ka? Gaano kami dapat magpasalamat sa iyo 
sa paggabay sa daan ng kabutihan, sa landas na magdadala sa amin na mas malapit sa 
iyong Banal na Anak. Naliligayahan kami sa araw na ito, na ikaw ay lalong nakilala 
namin at nananabik, na ang iba pa ay maging malapit sa iyong mga katangian, sa 
pamamagitan ng kapangyarihan mo. Tulungan mo kami sa araw-araw Birheng Ina, 
upang maipalaganap namin ang debosyong ito, nang sa gayo'y maimpluwensihan 
namin ang iba pang kaluluwa na mapalapit kay Jesucristong Panginoon at Diyos sa 
pamamagitan mo. Amen. 


MEMORARE (uulitin pagkatapos ng dasal sa nobena) 


Alalahanin mo O mahabaging Birheng Maria, na kailan ma'y di narinig na 
may dumulog sa iyong pag-aampon, nagmakaawang iyong alagaan o humingi ng 
tulong na iyong pinabayaan. Dala ng pag-asang ito, kami po naman ay dumudulog 
sa iyo O Birhen ng mga birhen, Ina ko, at sa paghibik namin sa ilalim ng bigat ng 
aming mga kasalanan ay nangahas po kaming lumagay sa iyong mahal na harapan. 
O Ina ng Diyos, huwag mo nawang siphayuin ang aming mga pagluhog, bagkus 
pakimatyagan at tanggapin nang malaking pagkahabag. Amen. 


f MB d d * 


MAT 


PANALANGING PANGWAKAS (uulitin pagkatapos ng dasal sa nobena) 


O Kalinis-linisang Birheng Maria, Ina ng aming Panginoon, sa buong 
pananalig namin sa iyong makapangyarihan at di nabibigong pamamagitan na 
laging pinatutunayan ng Medalya Milagrosa, ay sumasamo sa iyo na tulungan mo 
kaming makamit ang mga biyayang hinihingi sa nobenang ito, kung ang mga ito’y 
sa ikabubuti ng aming kaluluwa at sa mga kaluluwang aming ipinagdarasal 
(banggitin ang mga kahilingan). Talos mo, O Maria, na ang aming puso ay malimit 
maging dambana ng iyong Anak. Kaya tulungan mo kaming mamuhi nang ganap sa 
kasalanan at matamo namin ang kalinisan ng puso na siyang mag-uugnay sa amin 
sa Diyos, at sa gayon ang bawat isip, salita at gawa ay maiukol sa lalong 
ikaluluwalhati ng Panginoon. Tulungan mo rin kaming magkaroon ng matibay na 
loob sa pagdarasal at pagtatakwil sa sarili upang matamo namin sa pagtitika ang 
ano mang nawala sa pagkakasala, at nang sa wakas ay mapasama kami sa iyo sa 
Tahanang ikaw ang Reyna ng mga anghel at ng mga tao. Amen. 


PAG-AALAY SA BIRHEN NG MEDALYA MILAGROSA (uulitin pagkatapos ng dasal sa nobena) 

O Birheng Ina ng Diyos, Mariang Kalinis-linisan, iniaalay namin ang aming 
sarili sa sagisag mong Birhen ng Medalya Milagrosa. Nawa ang Medalyang ito ay 
maging tanda ng aming pag-ibig at lagi nang magpapagunita ng tungkulin namin sa 
iyo. Nawa, sa pagsusuot namin nito, makamit namin ang iyong pagkakandili at 
mapasailalim sa biyaya ng Mahal mong Anak. O higit na makapangyarihang Birhen, 
Ina ng aming Manunubos, ilapit mo kami sa iyo sa lahat ng sandali. Ipagkaloob mo 
sa amin ang biyaya ng matiwasay na kamatayan, upang sa pakikiisa sa iyo ay 
tamasahin namin ang kaligayahang walang hanggan. Amen. 


SUB TUUM PRAESIDIUM / SA ILALIM NG IYONG PAGKALINGA 
Sa ilalim ng iyong pagkalinga, kami’y sumisilong, Santang Ina ng Diyos. 


Huwag mong tanggihan ang aming mga panalangin, sa pangangailangan namin, 
datapwat iligtas mo kami sa lahat ng panganib, Maluwalhati’t Banal na Birhen. 


INA NG LUPANG PANGAKO, 
ipanalangin mo kaming dumudulog sa iyo. (3X) 


f Sa ngalan ng Ama, ng Anak at ng Espiritu Santo. Amen. 


